ΤΟΛΜΗ ΚΑΙ ΥΣΤΕΡΙΑ

**1.** Είχε μπει για τα καλά το φθινόπωρο. Τα δέντρα φυλλορροούσαν, κάνοντας το έδαφος της εξοχής, να μοιάζει με μπορδοροδοκοκκινοκριτρινοκροκί μπουχάρα.

Στο γραφικό, όμορφο σαλέ, όλα ήταν έτοιμα από νωρίς το πρωί, για την πραγματοποίηση της επαγγελματικής συνάντησης, οι εργασίες της οποίας θα ξεκινούσαν ακριβώς στις εννέα προ μεσημβρίας.

Ο Γιακουμής, γενικός επιθεωρητής, και ο Μεγαλομέτοχος της εταιρίας, είχαν φροντίσει κάθε λεπτομέρεια.

Οι μηχανές του καφέ, ήταν στη θέση on. Τα κουλουράκια κανέλλας και τα κέικ βανίλιας-σοκολάτας, ευλαβικά τοποθετημένα στις ρουστίκ πιατέλες σερβιρίσματος. Το σουφλέ ζυμαρικών με τέσσερα -ίσως και πέντε- τυριά, βρίσκονταν ήδη στον θερμοθάλαμο ώστε να σερβιριστεί στη σωστή θερμοκρασία την ώρα του μεσημβρινού γεύματος. Η σοκολατίνα ήταν φτιαγμένη στο πιο φημισμένο ζαχαροπλαστείο όλης της κεντρικής ελλάδας.

Κάθε δεκαπέντε λεπτά, ο πιστός, αλλοδαπός μπάτλερ του Μεγαλομετόχου, προσέθετε κούτσουρα στο επιβλητικό, αναμμένο τζάκι που σκόρπιζε ζεστασιά στο χώρο που θα φιλοξενούσε τις εργασίες.

Οι δύο ισχυροί άνδρες της εταιρίας είχαν επιμεληθεί άψογα ακόμη και την εμφάνισή τους. Ίσιαξαν, σχεδόν ταυτόχρονα τα φουλάρια που στόλιζαν το λαιμό τους, κοίταξαν την ώρα και επέτρεψαν στα ανυπόμονα μάτια τους, να ατενίσουν από το παράθυρο, το δρομάκι της εισόδου προς το σαλέ.

Σε λίγο θα έφταναν.εκείνες!

 Πρώτες έφτασαν, η Λόλα και η Ζιζή με τον σύζυγό της, υποδιευθυντή της εταιρίας. Ο Ζαν Κλοντμαντάμ, -αν και λευκός- είχε αφρικανικές καταβολές. Λέγεται ότι τον συνέδεαν δεσμοί αίματος με τον Οφορίκουε και τον Γουίλι, το μαύρο θερμαστή από το Τσιμπουτί. Ήταν και αυτοί, δύο από τους εκατοντάδες λόγους, που η Ζιζή θαύμαζε ακατάπαυστα, τον επί σειρά ετών αγαπημένο της σύντροφο, αποδεικνύοντας ότι ο έρωτας δεν έχει ημερομηνία λήξεως.

«Τι όμορφη που είναι η φύση! Κοίτα τα δέντρα, τα κουκουνάρια, τα γκρίζα σύννεφα, τις σταγόνες της βροχής, τη μυρωδιά της εξοχής! Είναι μαγευτικά!» είπε η Ζιζή.

«Π@τσόκρυο, τρέξε, θα το δαγκώσουμε» ανταπάντησε η Λόλα ανεβαίνοντας βιαστικά τα σκαλιά που οδηγούσαν στην πόρτα του σαλέ.

«Καλημέρα μαντάμ, πως είστε? Είχατε καλό δρόμο? Περάστε μέσα πριν κρυώσετε, δώστε μου το παλτό σας παρακαλώ να το κρεμάσω και πείτε μου τι καφέ προτιμάτε **2** να σας τον ετοιμάσω ιδιοχείρως» είπε, προσφέροντας ένα πλατύ ζεστό χαμόγελο ο Μεγαλομέτοχος.

«Φτιάξε μου έναν καφέ και μη βάλεις ζάχαρη να ναι όπως η ζωή μου η πικρή και άχαρη» είπε αργά και μηχανικά η Λόλα, ψάχνοντας με αγωνία την τσάντα της. Το μπουκαλάκι με το ρακόμελο που πάντα είχε μαζί της για τις δύσκολες ώρες -σαν σκυλί του Αγίου Βενάρδου-  ήταν ακόμη σφραγισμένο.

«Αν δεν έχω σουρώσει, γιατί έχω παραισθήσεις?» Σκέφτηκε και αγχώθηκε ακόμη περισσότερο ενώ το μυαλό της προσπαθούσε να βρει μία έστω πειστική εξήγηση για την μη αναμενόμενη θερμή υποδοχή.

«Απίστευτο. Σα να βλέπω το Γιώργο Φούντα να παίζει σε ταινία ρόλο του Δημήτρη Καλιβωκά!» σκέφτηκε και είπε τρεις φορές μέσα της το πάτερ ημών.

 Λίγο πριν το τελευταίο Αμήν, ακούστηκε ο χτύπος της πόρτας. Η Κοκό, η Θέλμα και η Ζουμπουλία Ελαφάκη, πέρασαν το κατώφλι του σαλέ, καλημερίζοντας τον Γιακουμή και τους υπόλοιπους παρευρισκόμενους.

« Αχ τι ωραία! Θα είμαστε όλη τη μέρα όλες μαζί!» είπε η Κοκό.

«Όχι όλες. Θα μας λείψει η Μάγκι, τι κρίμα..» πρόσθεσε η Θέλμα με ένα ελαφρύ κατσούφιασμα.

«Ήταν καλεσμένη μαζί με τον σύζυγό της, σε μια εκδήλωση του οικονομικού φόρουμ στο Λήδρα Μάριοτ. Όπως όλοι γνωρίζετε, η Μάγκι είναι μία από τις πιο ισχυρές οικονομολόγους και ο σύζυγός της κατέχει την πιο κάμπριο επιστημονική κατάρτιση, απόφοιτος γαρ πολλάκις από τα περισσότερα τμήματα του Ανοιχτού πανεπιστημίου» έσπευσε να συμπληρώσει η Ζουμπουλία Ελαφάκη.

 Υπήρχε λίγος ακόμη χρόνος ώσπου το ρολόι να δείξει ακριβώς εννιά. Οι μαύρες πεταλούδες, στριμώχτηκαν γύρω από το τζάκι και απολαμβάνοντας τον πρωινό καφέ και αποφάσισαν να διαθέσουν τα λεπτά που απέμεναν ως την έναρξη των εργασιών, στο αγαπημένο τους θέμα.

Για την ακρίβεια, η κάθε μία, στο αγαπημένο της θέμα. Οι μαύρες πεταλούδες, από την πρώτη στιγμή που συναντήθηκαν, ανέπτυξαν ένα μοναδικό -ακαταλαβίστικο για τους κοινούς θνητούς- τρόπο επικοινωνίας. Η κάθε μία έλεγε τα δικά της και όλες μαζί ταυτόχρονα, αλλά καμία δεν έχανε τον ειρμό της, ούτε και τις πληροφορίες της άλλης.

'Ετσι η Κοκό άρχισε να εξηγεί με ποιο τρόπο θα διοργανωθεί το φιλανθρωπικό μπαζάρ των χριστουγέννων, ταυτόχρονα η Θέλμα να διατρανώνει όχι σκουπίδια όχι πλαστικά σε θάλασσες και ακτές, η Ζιζή να εξυμνεί τον Άρη ένα κουτάβι όλο νάζι, η Ζουμπουλία Ελαφάκη να αναρωτιέται τι απέγινε το αστέρι του φρηντριχ και η Λόλα να διηγείται πως κατάφερε να πείσει την αχώνευτη την αποκάτω της να βάλει στην καμένη ανταύγεια πελτέ με αποτέλεσμα να γίνει το μαλλί της ροζ.

**3** Και εν όσο  οι παριστάμενοι άρρενες, προσπαθούσαν ανεπιτυχώς να καταλάβουν με ποιο τρόπο αυτή η αλλοπρόσαλλη συζήτηση θα είχε αποτέλεσμα, οι μαύρες πεταλούδες όχι μόνο είχαν καταλάβει η μία την άλλη, αλλά είχαν εξαγάγει και το κοινό τους συμπέρασμα. «Κορίτσια, την Παρασκευή στο γνωστό μέρος για τσίπουρα», είπαν με μια φωνή και σηκώθηκαν να πάρουν τις θέσεις τους γύρω από το τραπέζι όπου οι φάκελοι με τα θέματα της συνάντησης περίμεναν τους αποδέκτες τους.  Ήταν όλοι εκεί.

 Ο λεπτοδείκτης του ρολογιού απείχε μόλις τρία τικ τακ, ως το χρόνο που είχε οριστεί για την έναρξη των εργασιών. Όλα ήταν έτοιμα. Και τότε.. Βήματα ακούστηκαν στη σκάλα. Η πόρτα χτύπησε τρείς φορές. Μα αφού ήταν όλοι εκεί.Τα μάτια των μαύρων πεταλούδων συγκεντρώθηκαν στην είσοδο.Η πόρτα άνοιξε.

 Ήταν εκείνη! Η Ελένη Πίκρατζη Χαρβελερ.Οι μαύρες πεταλούδες κοίταξαν η μία την άλλη με ένα βλέμμα που θα μπορούσε να συγκριθεί μόνο με το βλέμμα του άμοιρου παίχτη του Μεγάλου Παζαριού, όταν πίσω από την κουρτίνα τρία που είχε επιλέξει, αποκαλύπτονταν ο μίστερ ζονγκ.

 Τι άραγε είχε οδηγήσει την Ελένη Πίκρατζη Χαρβελέρ ως εκεί?

  Τι είχε οδηγήσει την Ελένη Πίκρατζη Χαρβελέρ στο σαλε? Ποιος την είχε προσκαλέσει? Ως τι βρίσκονταν εκεί? Ποιος ήξερε αλλά δεν μιλούσε? Γιατί κανείς δεν ρωτούσε?

Οι απορίες έπεφταν σαν το χαλάζι στο μυαλό των μαύρων πεταλούδων.

Την ίδια ώρα η Ελένη Πίκρατζη Χαρβελερ, έβγαζε το λευκό κρεμ παλτό της και με παροιμιώδη άνεση κάθονταν στο τραπέζι των εργασιών.

«Καλημέρα» είπε και χαμογελώντας γλυκά -γλυκά λέμε τώρα- πήρε έναν από τους φακέλους που περιείχαν τα θέματα προς συζήτηση.

 Οι μαύρες πεταλούδες -πραγματικές κυρίες- στάθηκαν όπως πάντα, στο ύψος των περιστάσεων. Δείχνοντας για μία ακόμη φορά τη σοβαρότητα και την ευσυνειδησία τους απέναντι στην εταιρία, άφησαν στην άκρη τις απορίες τους και αφοσιώθηκαν στο ρόλο τους.

Ο Γιακουμής, βρίσκονταν ήδη όρθιος μπροστά στον πίνακα που είχε τοποθετηθεί στον τοίχο του σαλέ για την περίσταση και ανέλυε φλέγοντα θέματα που αφορούσαν στην λειτουργία της Happy Hen. Ο λόγος του μεστός, έδειχνε πλήρη γνώση του αντικειμένου. Οι μαύρες πεταλούδες, έδειχναν να ρουφούν αχόρταγα από τα χείλη του, κάθε λέξη, κάθε πληροφορία και να την καταγράφουν σαν πολύτιμο θησαυρό, στο χαρτί και στο μυαλό τους.

Ακολούθησε η ενημέρωση από τον Μεγαλομέτοχο. Στάθηκε ενώπιον τους αγέρωχος, γεμάτος σιγουριά και αυτοπεποίθηση.

**4** Τα μάτια του έλαμπαν σαν το φως του Αυγερινού σε αυγουστιάτικο ξάστερο ουρανό, όταν αναφέρονταν στη μαγική λέξη που εκ γενετής κατακυρίευε την ύπαρξή του.

Στόχος. Η λέξη κόλαφος, η λέξη κλειδί, η λέξη σοκ και δέος. Ήταν τόση η πίστη του στους στόχους που η εκφορά του λόγου του, γίνονταν σχεδόν ανατριχιαστική. Ρίγη συγκίνησης σκόρπισαν στην αίθουσα.

«Ανατρίχιασα» είπε η Κοκό.

«Μήπως θες τσίσα?» ρώτησε αυθόρμητα η Λόλα που καθόταν δίπλα της.

«Αει μαρή» απάντησε η Κοκό και ξαναχάθηκε στο μαγικό κόσμο της εμπειρίας, που με μεγάλη γενναιοδωρία μεταλαμπαδεύονταν από τον Μεγαλομέτοχο προς τα στελέχη.

Εκείνος, συνέχισε την ενημέρωση. Ο λόγος του εμπεριστατωμένος, στιβαρός αλλά και διανθισμένος με μια υποψία χιούμορ.τόσο όσο.

Κατάφερνε με μαεστρία να διατηρεί τις ισορροπίες ανάμεσα στην μεγαλοπρέπεια και την απλότητα. Με μια ικανότητα που θα μπορούσε να συγκριθεί μόνο με αυτή του ισορροπιστή την ώρα που εναλλάσσει τα βήματά του πάνω στο τεντωμένο σχοινί.

 Το ρολόι χτύπησε δώδεκα.

«Ιιιιιιιιιιιιιιιιιιιιιιι δώδεκα. Το σαλέ θα γίνει κολοκύθα» φώναξε αγωνιωδώς η Ζουμπουλία Ελαφάκη που ώρες ώρες έπασχε από το σύνδρομο της σταχτοπούτας

«Η ώρα είναι δώδεκα το μεσημέρι. ΜΕ ΣΗ ΜΕ ΡΙ Ζουμπουλία», την καθησύχασε  ο Γιακουμής χαιδεύοντας νευρικά το μούσι του. «Θεέ μου που έχω μπλέξει με δαύτες?» αναρωτήθηκε μέσα του ενώ σκηνές από τη συνεργασία μαζί τους άρχισαν να περνάνε μπροστά από τα μάτια του σαν κινηματογραφική ταινία.Η σκηνή όπου η Ζουμπουλία μετά τη λήξη μιας κρίσιμης  συνεδρίασης έβγαλε από την τσάντα τη βαφή μαλλιών για να περάσει τη ρίζα, ήταν εκείνη που τον "έκανε να πει : "Όχι, όχι, όχι! Βγείτε από το μυαλό μου ΤΩΡΑ  θεοπάλαβες, δεν αντέχω, θα πηδηχτώ απ' το ισόγειο"

«Διάλλειμα για μισή ώρα » είπε με δυνατή φωνή και τις είδε να τρέχουν στο καταπράσινο προαύλιο, σαν μαθήτριες της τάξης του  Παπαμιχαήλ. Φήμες λένε πως στη διάρκεια του ημίωρου έψαξαν ανεπιτυχώς να βρουν χαρτιά υγείας για να παίξουν τον κύριο Φλωρά. Του Θεμιστοκλέους βεβαίως βεβαίως.

Οι μαύρες πεταλούδες, ξεχύθηκαν στη φύση. «Να ένα μανιταράκι! Α α α! Και άλλο ένα! Και άλλο και άλλο!!!!» φώναζε η Ελαφάκη με τόση χαρά όση θα είχε και ο δρακουμέλ αν είχε ανακαλύψει το στρουμφοχωριό.

**5** Η Ζιζή δεν έδειχνε τόση λαχτάρα για τη χλωρίδα όση για την πανίδα. Έβαλε το χέρι της στην τσέπη του ζεστού της μπουφάν και έβγαλε μια τυρόπιτα. Τάισε με πολύ στοργή τον σκύλο-φύλακα ράτσας γκέκας και εκείνος για να της ανταποδώσει την αγάπη, την έγλυψε τρυφερά.

Η Κοκό, βρήκε επιτέλους το χρόνο να τηλεφωνήσει στον Παπαρούφα που απεγνωσμένα την έψαχνε κατά τη διάρκεια των εργασιών. Είχε εμπιστοσύνη στο γούστο της και ήθελε οπωσδήποτε τη γνώμη της για την εμφάνιση που είχε επιλέξει για το πάρτι που διοργάνωνε στο εξοχικό του.

«Έλα Κοκό, λέω να ντυθώ λιτά και απέριττα. Αποφάσισα να συνδυάσω το σικάτο ολοκαίνουριο μπεζ τι σερτ μου με το Artisti Garlalianoi τζην μου και στο κεφάλι σαν κουαφ ένα λευκό κλουβί καρδερίνας με σκαλιστά καγκελάκια, περίτεχνο πιαστράκι, γύρω γύρω διακοσμητικές πεταλουδίτσες και μέσα ένα κίτρινο πουλάκι με πορτοκαλί ράμφος » της είπε.

«Τι??????» απάντησε έντρομη η Κοκό. «Ε όχι και μπεζ τι σερτ, έλεος!» φώναξε δυνατά κλείνοντάς του την τηλεφωνική σύνδεση πριν συγχυστεί ακόμη περισσότερο με το στυλιστικό του ατόπημα.

Η Θέλμα περπατούσε στη φύση απαγγέλοντας στίχους από ένα τραγούδι του Βιολάρη.

"Δυο καφενεία, δυο σινεμά

Παστέλι, ούζο και παστουρμά

Πολλά κορίτσια, λίγοι γαμπροί

και το βραδάκι κρύο βαρύ

 Τι Λωζάνη, τι Κοζάνη, χιόνια η μια και χιόνια η άλλη."

Η Λόλα, που δεν θα την έλεγες πλάσμα ερωτικό αλλά θα την έλεγες σίγουρα πλάσμα ερωτηματικό, παρατηρούσε τα πάντα γύρω της και έψαχνε διαρκώς απαντήσεις. Πως στέκονται τα πουλάκια στα κλαδιά των δέντρων και δεν πέφτουν? Όταν νυστάζουν ξαπλώνουν? Και αν ναι, που ξαπλώνουν?  Έχουν τα πουλιά πουλί? Και αν ναι, που το έχουν? Πως αναπαράγονται? Το κάνουν? Και αν ναι, πως το κάνουν? Γνωρίζουν το ιεραποστολικό? Και αν ναι, πως? Αφού δεν ξέρουν καν τι είναι θρησκεία. Εχει δει κανεις πουλάκι να κάνει το σταυρό του?

Ξαφνικά, και ενώ το ενδιαφέρον της εστιάζονταν κυρίως στην κορυφή μιας βελανιδιάς, είδε με την άκρη του ματιού της, κάτι πολύ πιο ενδιαφέρον από το αναπαραγωγικό σύστημα των πτηνών.

«Κορίτσια κορίτσια δες τε!» είπε στις φίλες της

**6** «Α α α, δυο σκιουράκια!! Ο Τσιπ και ο Ντέηλ!!!!» αναφώνησε η Ελαφάκη, παίρνοντας πόζα ντακ φέις για μια αναμνηστική σελφι φωτο για το προφιλ της.

«Όχι πάνω στο δέντρο ρε Ελαφάκη. Πίσω από το δέντρο!» τη συνέφερε η Λόλα και τραβώντας την από το μαλλί, οδήγησε το κεφάλι της στο σωστό σημείο παρατήρησης.

Ο Μεγαλομέτοχος και η Ελένη Πίκρατζη Χαρβελέρ, περπατούσαν ο ένας πλάι στον άλλο. Ένας συναγερμός σήμανε στην κεραία της μαύρης πεταλούδας και ηχούσε δαιμονισμένος, σαν φάρος πυροσβεστικού οχηματος unimog σε περίοδο κόκκινου συναγερμού. νι μου νι μου νι μου..

Ο Μεγαλομέτοχος και η Ελένη Πίκρατζη Χαρβελερ περπατούσαν πλάι πλάι. Έδειχναν να συζητούν κάτι ενδιαφέρον. Περνώντας μπροστά από τις μαύρες πεταλούδες, ακούστηκε μόνο η Ελένη να λέει. «Είμαι τόσο συγκινημένη που βρίσκομαι σήμερα εδώ.» και έγειρε χαριτωμένα - λέμε τώρα- το κεφάλι της στο πλάι.

Εκείνες κοίταξαν γύρω γύρω να βρουν αυτό το κάτι το ωραίον. Το κάτι το συγκινητικό.

Είδαν το αγέρωχο βουνό να ορθώνεται υπερήφανο μπροστά τους, άκουσαν το θρόισμα στις φυλλωσιές των δέντρων, ένιωσαν το ψιλόβροχο να ποτίζει με στοργή τη γη, θαύμασαν τα σύννεφα να ταξιδεύουν στον γκρίζο μελαγχολικό ουρανό.. Δεν βρήκαν όμως τίποτα που να προκαλεί δονήσεις συγκίνησης.

«Φεύγοντας να κοιτάξουμε και κάτω από τις πευκοβελόνες» είπε η Ελαφάκη που ήταν ειδική στο να συγκεντρώνει γενικώς και αορίστως στοιχεία.

Οι μαύρες πεταλούδες, άφησαν στην άκρη για μία ακόμη φορά την απορία τους και ξεχύθηκαν ανέμελες στην εξοχή. Χοροπηδούσαν ξέγνοιαστες σα να είχαν καταληφθεί από το πνεύμα της Λόρα Ηγκλς στο μικρό σπίτι στο λιβάδι, όταν εκείνη πήγαινε παρέα με τη μεγάλη, γκαβή πλην όμως πανέμορφη αδερφή της, Μαίρη, να αγοράσουν καραμέλες από το κατάστημα του κυρίου Ολσεν.

 Ο Γιακουμής, από το μικρό μπαλκόνι του σαλέ τις παρακολουθούσε, χαιδεύοντας το μούσι του, που λειτουργούσε και ως μπαλάκι αντι-στρές.  Αναρωτιόταν τι θα επακολουθούσε με αυτή την παρέα των απρόβλεπτων γυναικών, στις υπόλοιπες ώρες των εργασιών.

«Κάνε Χριστέ μου μην αρχίσουν να βγάζουν πάλι περίεργα αντικείμενα από τα τσαντάκια τους και να επιδίδονται σε όλα αυτά τα ντεκαπαζ, ντεκουπαζ, μιζανπλί, μανικιούρ, πεντικιουρ και άλλα ακαταλαβίστικα γαλλικά που σε τελική, δεν ήθελε να μάθει.

**7** Μόνο και μόνο στη σκέψη ότι η αγωνία του θα κρατήσει τουλάχιστον για τρεις ακόμη ώρες, η χοληστερίνη και οι τρανσαμινάσες άρχισαν να εκρήγνυνται εντός του, σαν μικρά βεγγαλικά.

«Περάστε μέσα κυρίες μου, το διάλλειμα τελείωσε» τους φώναξε, δηλώνοντας  ταυτόχρονα συμμετοχή στο πρόγραμμα τριών εβδομάδων της Becel.

«Μάνα θα φύγω, θα πάω στη Σύμη» τον άκουσαν να λέει στο τηλέφωνο.

 Οι φόβοι του Γιακουμή δεν επαληθεύτηκαν. Οι μαύρες πεταλούδες στο δεύτερο μέρος των εργασιών, επέδειξαν ιδιαίτερο ζήλο για μάθηση. Είχαν μάτια και αυτιά ταγμένα στην πλήρη τους ενημέρωση. Ως τη στιγμή του παιχνιδιού.

 Ήταν ένα παιχνίδι στρατηγικής και ταυτόχρονα ψυχολογικό τεστ. Χωρίστηκαν σε ομάδες. Τις αηδόνες και τις καρακαηδόνες.

Στις καρακαηδόνες, εκτός των μαύρων πεταλούδων συμμετείχε και η Πίκρατζη. Ως φιλότιμες και φιλόξενες, εκείνες, της έδωσαν την πρωτοβουλία.

Το αποτέλεσμα ήταν ολέθριο. Εικοσιδύο βαθμοί κάτω του μηδενός. Όση ακριβώς και η θερμοκρασία στο Νευροκόπι το Δεκέμβρη, ανήμερα του Αγίου Νικολάου. Ντροπή και όνειδος.

 «Δεν παίζαμε τίποτα άλλο?» ψιθύρισε η Κοκό

«Να παίζαμε παντομίμα» είπε η Θέλμα αφηρημένα, σκεπτόμενη ταυτόχρονα την τελευταία ανάρτηση στο φέις μπουκ του κινήματος Χωρίς ευρώ μπορώ, χωρίς πενηντάευρο όχι.

«Να παίζαμε το Θανάση» γκρίνιαξε η Ζιζή.

«Να παίζαμε το Μπάμπη» απάντησε η Λόλα.

«Ιιιιιιιι τραβάς από κάτω στο Μπάμπη?» ρώτησε απορημένη η Ελαφάκη.

Δεν της απάντησαν. Ίσως γιατί μετά το ιιιιιι θα ακολουθούσε το ζντουπ..

Ήταν σχεδόν 2.30. «Το γεύμα μόλις σερβιρίστηκε. Παρακαλώ περάστε στην τραπεζαρία», είπε ευγενικά ο Μεγαλομέτοχος.

Το σουφλέ τεσσάρων ίσως και περισσοτέρων τυριών άχνιζε. Όπως και το φρεσκοψημένο ψωμί. Τα ορντέρβ ξεπερνούσαν την προσδοκία

Και του πιο  απαιτητικού ουρανίσκου ενώ το κρασί, ξηρό και φρουτώδες με τη σωστή επίγευση εσπεριδοειδών θα μπορούσε να θεωρηθεί κάτι περισσότερο από εξαιρετικό.

**8** Τύρος και αχλάδιο δεν υπήρχαν αλλά μεταξύ ταλλιατέλ και μπρουσκέτ, η συζήτηση ήταν χαλαρή αλλά ενδιαφέρουσα και συμπεριελάμβανε ένα ευρύ φάσμα θεμάτων.

Οι μαύρες πεταλούδες, έδειχναν ενημερωμένες για όλα. Δεν υπήρχε κάτι

Για το οποίο δεν είχαν άποψη. Ήταν άλλωστε καλά πληροφορημένες. Τους τα είχε πει η Γιαδικιάρογλου, που της τα είπε η Πετροπούλου, που τα είχε μάθει από την Πετροβασίλη.

 Ηταν η στιγμή που οι συνδαιτυμόνες είχαν μόλις εξαντλήσει κάθε λεπτομέρεια της είδησης ότι η Τσολακάκη τα έχει με τη Βίσση που χώρισε από τη Μερκούρη, όταν ξαφνικά και απροσδόκητα ο Μεγαλομέτοχος, γύρισε, κοίταξε την Ελένη Πίκρατζη Χαρβελερ, ρωτώντας την.

«Εσείς κυρία μου, ως τι βρίσκεστε εδώ?»

Όλα τα βλέμματα στράφηκαν πάνω της. Επιτέλους. Η απορία που πλανώνταν από τις πρωινές ώρες, θα έβρισκε απάντηση.

«Είμαι εδώ, γιατί αγαπώ τη Happy Hen. Είναι μια εταιρία με κοινωνική ευαισθησία. Έτσι αποφάσισα να φέρω τους μαθητές μου, όχι αυτούς του εκπαιδευτηρίου Ξυνή όπου διδάσκω, αλλά του κατηχητικού της ευσεβούς ενορίας μου, για να διδαχθούν και να λάβουν πολύτιμη εμπειρία» είπε σεμνά η Ελένη.

 Η έκπληξη και ο θαυμασμός φώτισαν σαν σμήνος πυγολαμπίδες το πρόσωπο του Μεγαλομετόχου. Άλλη μια φορά στη ζωή του είχε ξανα εκπλαγεί τόσο ευχάριστα. Όταν είχε δει στο πεντηκοστό τρίτο επεισόδιο του Φινέας και Φερμπ, την εφεύρεση του καθηγητή Δρ ΝΤΟΥΦΕΝΣΜΙΡΤΖ! Τη μηχανή που μετέτρεπε την απλή τυρόπιτα, σε μπουγάτσα με τυρί!

 «Είναι δυνατόν, μία τέτοια προσωπικότητα να μην ανήκει στα στελέχη της εταιρίας μας?» ρώτησε ο Μεγαλομέτοχος αδυνατώντας να πιστέψει πως αυτός ο φωτεινός νους εξέλειπε της Happy Hen.

 «Η κυρία Πίκρατζη είχε εκλεγεί μέλος του διοικητικού μας συμβουλίου πλην όμως δεν πάτησε το πόδι της ποτέ» εξήγησαν οι πεταλούδες.

 Η Ελένη, έσκυψε το κεφάλι, βούρκωσε και με έναν κόμπο στο λαιμό κατάφερε συνεσταλμένα να ψελλίσει.. «Δεν τα πάω καλά με τα φέισμπουκ και τις τηλεπικοινωνίες. Είναι εργαλεία του σατανά. Όταν πρέπει να μάθω κάτι, έρχεται ο Αγιος Φανούριος και μου τα φανερώνει. Αλλά δεν με ενημέρωσε ποτέ για τις συνεδριάσεις. Ισως επειδή δεν βάζω πολύ σταφίδα στη φανουρόπιτα.»

 Οι πεταλούδες, κατάπιαν το δράκο....ή έκαναν ότι τον κατάπιαν..